Paġna Fl-Artikolu 92(4), ir-Regolament dwar l-SRM jipprovdi li l-Qorti għandha tħejji rapport, b'mod partikolari, dwar kwalunkwe obbligazzjoni kontinġenti (indipendentement minn jekk hux għall-SRB, il-Kunsill, il-Kummissjoni jew le) li tinħoloq b'riżultat tat-twettiq mill-SRB, il-Kunsill u l-Kummissjoni tal-kompiti tagħhom skont dan ir-Regolament. L-awditu ttratta l-obbligazzjonijiet kontinġenti msemmija fl-Artikolu 92(4) tar-Regolament dwar l-SRM u kopra s-sena finanzjarja 2016. F'ittra tar-rappreżentazzjonijiet li tkopri l-kontijiet annwali għas-sena finanzjarja 2016, l-uffiċjal tal-kontabbiltà tal-SRB ikkonferma li l-obbligazzjonijiet kontinġenti kollha msemmija fl-Artikolu 92(4) tar-Regolament dwar l-SRM kienu ġew iddivulgati. Fir-rigward tal-obbligazzjonijiet kontinġenti, l-SRB jinsab fil-proċess li jiżviluppa gwida kontabilistika li għandha tiġi ffinalizzata sa tmiem l-2017. Minbarra l-ispreadsheets tal-Excel imsemmijin fil-paragrafu 18, l-SRB ma għandux sistema tal-IT biex tassistih fil-kontabbiltà tal-obbligazzjonijiet kontinġenti u li tkun tippermettilu jimplimenta kemm rappurtar u dokumentazzjoni kontabilistika standardizzati kif ukoll valutazzjoni standardizzata. Il-proċedimenti legali li jmiss (ara l-paragrafi 17 u 21) kontra l-SRB u l-Awtoritajiet ta' Riżoluzzjoni Nazzjonali (ARN) se jkollhom impatt negattiv fuq ir-riżorsi finanzjarji (eż. spejjeż għal parir legali) u r-riżorsi tal-HR (eż. persunal ġuridiku addizzjonali) tagħhom, li huma spejjeż li se jintrefgħu direttament minn dawn l-awtoritajiet u indirettament mill-banek kollha permezz tal-kontribuzzjonijiet tagħhom. Il-livell annwali fil-mira huwa l-ammont totali ta' kontribuzzjonijiet fissi li jridu jitħallsu mill-banek kull sena. B'kollox, l-ARN ġabru EUR 10,7 biljun f' kontribuzzjonijiet għall-2015 u l-2016, u ttrasferewhom għall-SRF li huwa l-proprjetà tal-SRB. Fir-rigward tal-proċess sottostanti għall-kontijiet annwali finali għall-2016, irid jiġi nnutat li l-ARN ippreżentaw id-dikjarazzjonijiet rispettivi tagħhom f'ammonti aggregati biss. Dan ifisser li ma saret l-ebda partizzjoni. F'Settembru 2017 sar titjib fil-proċess meta l-ARN bdew jagħtu dettalji individwali fi spreadsheets tal-Excel. Dan il-proċess il-ġdid żvela li l-ammonti kkontestati f'appelli kontra l-ARN u f'kawżi fil-qrati amministrattivi tal-Istati Membri, u relatati mal-kontribuzzjonijiet tal-2016, kienu ġew iddikjarati żżejjed b'bejn wieħed u ieħor EUR 120 miljun. Minbarra dan, l-SRB ma kienx ippreveda l-ispejjeż legali relatati mal-appelli u mal-kawżi fil-qrati fil-kontijiet annwali finali tiegħu għall-2016 (eż. spejjeż għal parir legali). Madankollu, l-impatt li huwa diskuss f'dan il-paragrafu mhuwiex materjali għall-kontijiet annwali finali għall-2016. Irid jiġi nnutat li nfetħu għadd ta' kawżi legali fir-rigward ta' din l-ewwel deċiżjoni ta' riżoluzzjoni. Minbarra dan, tressqu għadd sinifikanti ta' appelli amministrattivi fir-rigward tal-istess riżoluzzjoni. Fid-dettall hemm: 90 kawża legali kontra l-SRB quddiem il-Qorti Ġenerali tal-Qorti tal-Ġustizzja tal-Unjoni Ewropea (QtĠ) li kienu ġew ippreżentati sat-12 ta' Ottubru 2017. L-obbligazzjonijiet kontinġenti relatati se jkunu suġġetti għar-rapport tagħna tas-sena finanzjarja 2017. Il-Kummissjoni kkonfermat li fil-31 ta' Diċembru 2016 ma kienx hemm obbligazzjonijiet kontinġenti li rriżultaw minħabba l-Artikolu 92 (4) tar-Regolament dwar l-SRM. L-obbligazzjonijiet kontinġenti se jkunu suġġetti għar-rapport tagħna tas-sena finanzjarja 2017. F'ittra tar-rappreżentazzjonijiet datata t-30 ta' Mejju 2017, l-uffiċjal tal-kontabbiltà tal-Kunsill iddikjara li fil-31 ta' Diċembru 2016 ma kienx hemm obbligazzjonijiet kontinġenti li rriżultataw minħabba l-Artikolu 92 (4) tar-Regolament dwar l-SRM. Il-Kunsill ma kienx involut fid-deċiżjoni ta' riżoluzzjoni msemmija fil-paragrafi 20 u 25, iżda sas-26 ta' Ottubru 2017 huwa kien suġġett għal kawża legali waħda li rriżultat minn din id-deċiżjoni u li tressqet quddiem il-Qorti Ġenerali tal-QtĠ . Ma kienx meħtieġ li l-obbligazzjoni kontinġenti tiġi ddivulgata fil-kontijiet finali tal-Kunsill għall-2016, billi din hija relatata ma' avveniment li seħħ fis-sena finanzjarja 2017 u tfaċċat biss wara li l-ħruġ tal-kontijiet kien ġie awtorizzat. L-obbligazzjoni kontinġenti relatata se tkun suġġetta għar-rapport tagħna tas-sena finanzjarja 2017. L-SRB għadu ma stabbiliex gwida kontabilistika dettaljata (ara l-paragrafu 11). Fil-kontijiet annwali finali tiegħu għall-2016 l-SRB ma għamilx proviżjoni għall-ispejjeż legali (ara l-paragrafu 18). Minħabba ż-żieda fl-għadd ta' kawżi relatati ma' obbligazzjonijiet kontinġenti u l-kumplessità tagħhom, jenħtieġ li l-SRB jistabbilixxi gwida kontabilistika dettaljata. Jenħtieġ li l-gwida kontabilistika tittratta wkoll il-proviżjonijiet għall-ispejjeż legali. Id-dgħufija fil-proċess fir-rigward tal-obbligazzjonijiet kontinġenti wasslet għal dikjarazzjoni eċċessiva, li ma kinitx materjali għall-kontijiet annwali finali tal-SRB għall-2016. Il-proċess tal-SRB wera titjib matul l-2017 (ara l-paragrafu 18). Madankollu, l-SRB ma għandux sistema tal-IT stabbilita għal rappurtar, dokumentazzjoni kontabilistika u valutazzjoni standardizzati (ara l-paragrafu 12). Jenħtieġ li l-SRB jintroduċi proċess adatt li jkun jinkludi sistema tal-IT li tiżgura li kull tip ta' obbligazzjonijiet kontinġenti jiġu kontabilizzati u rrappurtati b'mod xieraq. Jenħtieġ li l-ARN ikollhom aċċess għal din is-sistema tal-IT biex jirreġistraw l-obbligazzjonijiet kontinġenti kif meħtieġ. Dan ir-Rapport ġie adottat mill-Awla IV, immexxija mis-Sur Baudilio TOMÉ MUGURUZA, Membru tal-Qorti tal-Awdituri, fil-Lussemburgu fil-laqgħa tagħha tat-12 ta' Diċembru 2017. Billi ma ġiet irreġistrata l-ebda obbligazzjoni kontinġenti skont l-Artikolu 92(4) tar-Regolament dwar l-SRM fil-kontijiet relatati mal-Kunsill matul is-sena finanzjarja tar-rapportar 2016, ma hemm l-ebda kumment min-naħa ta' din l-istituzzjoni. "Il-Kummissjoni ħadet nota tar-rapport tal-Qorti Ewropea tal-Awdituri."
Extracted from C_026_2018.html